CELEX: 52020PC0201
Language: sk
Date: 2020-05-08
Title: Návrh NARIADENIE RADY, ktorým sa v dôsledku krízy spôsobenej pandémiou ochorenia COVID-19 mení nariadenie (EÚ) 2017/2454, pokiaľ ide o dátumy uplatňovania

EURÓPSKA KOMISIA
            V Bruseli8. 5. 2020
            COM(2020) 201 final
            2020/0084(CNS)
            Návrh
            NARIADENIE RADY,
            ktorým sa v dôsledku krízy spôsobenej pandémiou ochorenia COVID-19 mení nariadenie (EÚ) 2017/2454, pokiaľ ide o dátumy uplatňovania 
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Rada 5. decembra 2017 prijala nariadenie Rady (EÚ) 2017/2454
                  1
               , ktoré je súčasťou balíka právnych predpisov o modernizácii DPH pre cezhraničný elektronický obchod medzi podnikom a koncovým zákazníkom (B2C) (ďalej len „balík opatrení v oblasti DPH pre elektronický obchod“). Mení sa ním nariadenie (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty
                  2
               , ktoré poskytuje základ pre príslušnú infraštruktúru IT a potrebnú spoluprácu členských štátov na to, aby sa pôsobnosť zjednodušeného režimu jednotného kontaktného miesta (Mini One Stop Shop – MOSS) úspešne rozšírila.
            
            
               Dátum začatia uplatňovania zmien stanovených v nariadení (EÚ) 2017/2454 bol stanovený na 1. januára 2021.
            
            
               Komisia 14. februára 2020 predstavila súčasný stav pripravenosti členských štátov, pričom väčšina členských štátov potvrdila, že dané pravidlá k stanovenému dátumu bude schopná uplatňovať. Dva členské štáty vyjadrili obavy a požiadali o odklad začiatku uplatňovania o jeden rok alebo dlhšie. Členským štátom, ktoré sa stretávajú s ťažkosťami, Komisia ponúkla pomoc prekonať tieto prekážky a bola naďalej presvedčená, že členské štáty budú k 1. januáru 2021 pripravené.
            
            
               V dôsledku neočakávaného vypuknutia krízy spôsobenej pandémiou ochorenia COVID-19 a jej veľkého vplyvu však členské štáty museli presunúť priority a prerozdeliť zdroje, ktoré boli vyčlenené na vykonávanie balíka opatrení v oblasti DPH pre elektronický obchod, na boj proti tejto pandémii. Ani ďalšie členské štáty tak už nemôžu zaručiť dokončenie prípravných prác na uplatňovanie nových pravidiel k 1. januáru 2021 vrátane pravidiel o administratívnej spolupráci. Existuje vážna hrozba, že informačný systém na vnútroštátnej úrovni, ktorý je potrebný na vykonávanie nových pravidiel DPH pre elektronický obchod vrátane tých, ktoré sú stanovené v nariadení (EÚ) 2017/2454, bude oneskorený, čo ohrozuje pripravenosť viacerých členských štátov uplatňovať nové pravidlá od 1. januára 2021. Podobné obavy vyjadrili aj kľúčové hospodárske subjekty, predovšetkým prevádzkovatelia poštových a kuriérskych služieb, ktorí naliehali na Komisiu, aby odložila dátum začatia uplatňovania balíka opatrení v oblasti DPH pre elektronický obchod o šesť mesiacov z dôvodu krízy spôsobenej ochorením COVID-19.
            
            
               Komisia 24. apríla 2020 usporiadala stretnutie s členskými štátmi s cieľom posúdiť ich pripravenosť uplatňovať nové pravidlá od 1. januára 2021. Väčšina členských štátov opäť potvrdila, že je pripravená začať ich uplatňovať načas, ale zdôraznila, že ustanovenia o fungovaní balíka opatrení v oblasti DPH pre elektronický obchod sú založené na zásade, že všetky členské štáty by mali byť schopné uplatňovať ich správne, a preto by podporili odklad nepresahujúci šesť mesiacov.
            
            
               
                  Cieľom tohto návrhu je odložiť o šesť mesiacov dátum začatia uplatňovania zmien balíka opatrení v oblasti DPH pre elektronický obchod stanovených v nariadení (EÚ) 2017/2454, ktorý sa pôvodne naplánoval na 1. januára 2021. Nový dátum začatia uplatňovania je teda 1. júl 2021. Navrhuje sa odklad o šesť mesiacov, pretože zdržanie by malo byť čo najkratšie, aby sa minimalizovali ďalšie rozpočtové straty pre členské štáty.
               
            
            
               •Súlad s existujúcimi ustanoveniami v tejto oblasti politiky
            
            
               Všeobecným cieľom tohto návrhu je hladké fungovanie vnútorného trhu, konkurencieschopnosť podnikov EÚ a potreba zabezpečiť účinné zdaňovanie digitálneho hospodárstva. Balík opatrení v oblasti DPH pre elektronický obchod je v súlade s budúcim uplatňovaním zásady krajiny určenia pre DPH vytýčenej v nedávnom akčnom pláne v oblasti DPH, ktorý podporila Rada
                  3
               .
            
            
               Popri akčnom pláne v oblasti DPH bol balík opatrení v oblasti DPH pre elektronický obchod identifikovaný ako kľúčová iniciatíva aj v stratégii digitálneho jednotného trhu
                  4
               , v stratégii jednotného trhu
                  5
                a v akčnom pláne pre elektronickú verejnú správu
                  6
               .
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh vychádza z článku 113 Zmluvy o fungovaní Európskej únie (ZFEÚ). V uvedenom článku sa stanovuje, že Rada jednomyseľne v súlade s mimoriadnym legislatívnym postupom a po porade s Európskym parlamentom a Hospodárskym a sociálnym výborom prijme ustanovenia na zosúladenie pravidiel členských štátov v oblasti nepriameho zdaňovania.
               
            
            
               •Subsidiarita (v prípade inej ako výlučnej právomoci)
            
            
               Týmto návrhom sa mení dátum začatia uplatňovania balíka opatrení v oblasti DPH pre elektronický obchod, pokiaľ ide o administratívnu spoluprácu a boj proti podvodom v oblasti dane z pridanej hodnoty, ktorý Rada prijala v decembri 2017. To úzko súvisí s návrhom odložiť termín 1. januára 2021, ktorý je dátumom začatia uplatňovania balíka opatrení v oblasti DPH pre elektronický obchod, vrátane teda všetkých príslušných právnych aktov. Tento návrh sa predkladá v dôsledku vypuknutia krízy spôsobenej pandémiou ochorenia COVID-19 a v reakcii na ňu, ktorá stavia členské štáty pred problémy na vnútroštátnej úrovni pri riešení aktuálnej núdzovej situácie, čo niektorým z nich spôsobuje ťažkosti so zabezpečením včasného vykonania požadovaných zmien vo svojich domácich informačných systémoch. Ustanovenia o fungovaní balíka opatrení v oblasti DPH pre elektronický obchod sú založené na zásade, že všetky členské štáty by mali byť schopné uplatňovať ich správne.
            
            
               Keďže DPH je daňou harmonizovanou na úrovni EÚ, členské štáty samotné nemôžu stanoviť rozličné pravidlá. Akákoľvek iniciatíva na zmenu pravidiel DPH pre elektronický obchod vrátane zmeny dátumu začatia uplatňovania si preto vyžaduje návrh Komisie a nedá sa dosiahnuť jednostrannými opatreniami na vnútroštátnej úrovni.
            
            
               
                  Návrh je preto v súlade so zásadou subsidiarity.
               
            
         
         
            
               •Proporcionalita
            
            
               Návrh je v súlade so zásadou proporcionality, čiže nepresahuje to, čo je nevyhnutné na dosiahnutie cieľov ZFEÚ, a najmä hladkého fungovania jednotného trhu. Rovnako ako pri skúške subsidiarity nie je možné, aby členské štáty riešili dané otázky bez návrhu na zmenu nariadenia Rady o administratívnej spolupráci.
            
            
               •Výber nástroja
            
            
               
                  Týmto návrhom sa mení nariadenie Rady (EÚ) 2017/2454. Jediná zmena spočíva v odklade dátumu uplatňovania.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh odráža vážne obavy, ktoré niektoré členské štáty, poskytovatelia poštových a kuriérskych služieb vyjadrili a adresovali Komisii, že nebudú schopné dokončiť prípravné práce na balíku opatrení v oblasti DPH pre elektronický obchod na vnútroštátnej úrovni a uplatňovať pravidlá od 1. januára 2021 z dôvodu vypuknutia krízy spôsobenej pandémiou ochorenia COVID-19.
            
            
               Komisia 24. apríla 2020 usporiadala stretnutie s členskými štátmi s cieľom posúdiť ich pripravenosť uplatňovať nové pravidlá od 1. januára 2021. Väčšina členských štátov opäť potvrdila, že je pripravená začať ich uplatňovať načas, ale zdôraznila, že ustanovenia o fungovaní balíka opatrení v oblasti DPH pre elektronický obchod sú založené na zásade, že všetky členské štáty by mali byť schopné uplatňovať ich správne, a preto by podporili odklad nepresahujúci šesť mesiacov.
            
            
               •Posúdenie vplyvu
            
            
               
                  Posúdenie vplyvu sa uskutočnilo v súvislosti s návrhom, ktorý viedol k prijatiu smernice o DPH pre elektronický obchod
                     7
                  , ktorá je základom pre zmenu pravidiel stanovených v nariadení o administratívnej spolupráci. V súčasnom návrhu sa mení len dátum začatia uplatňovania týchto zmien.
               
            
            
               •Regulačná vhodnosť a zjednodušenie
            
            
               
                  Hlavným cieľom tohto návrhu je odložiť dátum začatia uplatňovania balíka opatrení v oblasti DPH pre elektronický obchod o šesť mesiacov. Návrhom sa nemení podstata pravidiel, iba sa odkladá dátum začatia ich uplatňovania.
               
            
            
               4.VPLYV NA ROZPOČET
            
            
               Tento návrh je súčasťou projektu, ktorého cieľom je odložiť dátum začatia uplatňovania balíka opatrení v oblasti DPH pre elektronický obchod.
            
            
               Vplyv na rozpočet, ktorý má už prijatý balík opatrení v oblasti DPH pre elektronický obchod ako celok, je podrobne opísaný v dôvodovej správe k návrhu smernice Rady 2017/2455, dokument COM(2016) 757 final
                  8
               .
            
            
               
                  Rozpočtové straty členských štátov sa odhadujú na úrovni približne 5 – 7 miliárd EUR, ak sa balík opatrení v oblasti DPH pre elektronický obchod nezavedie úspešne. Odloženie o šesť mesiacov by teda spôsobilo straty vo výške zhruba 2,5 – 3,5 miliardy EUR. Ak však členské štáty a podniky nie sú pripravené uplatňovať nové pravidlá DPH pre elektronický obchod, riziko, že systém nebude fungovať správne, by mohlo znamenať takmer rovnaké straty.
               
            
            
               5.ĎALŠIE PRVKY
            
            
               •Podrobné vysvetlenie konkrétnych ustanovení návrhu
            
            
               Tento návrh sa týka len dátumu začatia uplatňovania už prijatých ustanovení o administratívnej spolupráci týkajúcej sa balíka opatrení v oblasti DPH pre elektronický obchod stanovených v nariadení (EÚ) 2017/2454. Dátum začatia uplatňovania týchto nových pravidiel sa odkladá o šesť mesiacov. To znamená, že ustanovenia sa uplatňujú od 1. júla 2021 namiesto 1. januára 2021 a súčasné pravidlá zjednodušeného režimu jednotného kontaktného miesta (kapitola XI, oddiel 2, články 43 až 47) sa naďalej uplatňujú do 30. júna 2021.
            
            
               Dôvodom tohto návrhu je vypuknutie krízy spôsobenej pandémiou ochorenia COVID-19, pod náporom ktorej musia členské štáty okamžite reagovať a naliehavo prijímať opatrenia na vnútroštátnej úrovni s cieľom zmierniť jej dôsledky pre podniky a obyvateľstvo vo všeobecnosti. Vzhľadom na tieto bezprecedentné a mimoriadne okolnosti niektoré členské štáty nedokážu dokončiť prípravné práce na uplatňovanie nových pravidiel balíka opatrení v oblasti DPH pre elektronický obchod na vnútroštátnej úrovni tak, aby sa začali uplatňovať od 1. januára 2021.
            
         
         
            
               2020/0084 (CNS)
            
            
               Návrh
            
            
               NARIADENIE RADY,
            
            
               ktorým sa v dôsledku krízy spôsobenej pandémiou ochorenia COVID-19 mení nariadenie (EÚ) 2017/2454, pokiaľ ide o dátumy uplatňovania 
               
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 113,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho parlamentu
                  9
               ,
            
            
               so zreteľom na stanovisko Európskeho hospodárskeho a sociálneho výboru
                  10
               ,
            
            
               konajúc v súlade s mimoriadnym legislatívnym postupom,
            
            
               keďže:
            
            
               (1)V nariadení Rady (EÚ) č. 904/2010
                  11
                sa stanovujú pravidlá v oblasti výmeny informácií a uchovávania týchto informácií členskými štátmi s cieľom zaviesť osobitné úpravy stanovené v hlave XII kapitole 6 smernice Rady 2006/112/ES
                  12
               .
            
            
               (2)Nariadením Rady (EÚ) 2017/2454
                  13
                sa tieto ustanovenia menia v súlade s rozšírením rozsahu pôsobnosti uvedených osobitných úprav a so zavedením novej úpravy. Tieto zmeny sa majú uplatňovať od 1. januára 2021.
            
            
               (3)Svetová zdravotnícka organizácia (WHO) vyhlásila 30. januára 2020 pandémiu ochorenia COVID-19 za stav ohrozenia verejného zdravia medzinárodného významu. Dňa 11. marca 2020 WHO vyhlásila šírenie ochorenia COVID-19 za pandémiu. Ochorenie COVID-19 sa rozšírilo do všetkých členských štátov. Vzhľadom na znepokojivý nárast počtu prípadov a nedostatok bezprostredne dostupných účinných prostriedkov na riešenie pandémie ochorenia COVID-19 mnohé členské štáty vyhlásili núdzový stav.
            
            
               (4)Vypuknutie krízy spôsobenej ochorením COVID-19 predstavuje neočakávanú a bezprecedentnú núdzovú situáciu, ktorá hlboko zasiahla všetky členské štáty a núti ich prijímať okamžité opatrenia na vnútroštátnej úrovni s cieľom riešiť prioritne práve prebiehajúcu krízu prerozdelením zdrojov na iné oblasti. V dôsledku tejto krízy sa viaceré členské štáty stretávajú s ťažkosťami pri dokončovaní vývoja informačných systémov potrebných na uplatňovanie pravidiel stanovených v nariadení (EÚ) 2017/2454 a ich uplatňovaní od 1. januára 2021. Niektoré členské štáty preto požiadali o odklad dátumov začatia uplatňovania uvedených v nariadení (EÚ) 2017/2454.
            
            
               (5)Vzhľadom na výzvy, ktorým členské štáty čelia pri riešení krízy spôsobenej ochorením COVID-19, a keďže nové ustanovenia sú založené na zásade, že všetky členské štáty musia aktualizovať svoje informačné systémy, aby boli schopné uplatňovať ustanovenia stanovené v nariadení (EÚ) 2017/2454, čím sa zabezpečí zber a prenos informácií a platieb v rámci zmenených úprav, je potrebné odložiť dátumy uplatňovania v tomto nariadení o šesť mesiacov. Odklad o šesť mesiacov je primeraný, pretože zdržanie by malo byť čo najkratšie, aby sa minimalizovali ďalšie rozpočtové straty pre členské štáty.
            
            
               (6)Nariadenie (EÚ) 2017/2454 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
         
         
            
               Nariadenie (EÚ) 2017/2454 sa mení takto:
            
            
               1.V článku 1 sa odsek 7 mení takto:
            
            
               a)V písmene a) sa nadpis oddielu 2 nahrádza takto:
            
            
               „Ustanovenia uplatniteľné od 1. januára 2015 do 30. júna 2021“;
            
            
               b)Písmeno b) sa mení takto:
            
            
               i)nadpis oddielu 3 sa nahrádza takto:
            
            
               „Ustanovenia uplatniteľné od 1. júla 2021“;
            
            
               ii)článok 47a sa nahrádza takto:
            
            
               „Článok 47a
            
            
               Ustanovenia tohto oddielu sa uplatňujú od 1. júla 2021.“;
            
            
               2.V článku 2 sa druhý odsek nahrádza takto:
            
            
               „Uplatňuje sa od 1. júla 2021.“
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Nariadenie Rady (EÚ) 2017/2454 z 5. decembra 2017, ktorým sa mení nariadenie (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 348, 29.12.2017, s. 1 – 6).
               
               
                  
                     (2)
                  
                        Ú. v. EÚ L 268, 12.10.2010, s. 1.
               
               
                  
                     (3)
                  
                        
                  http://www.consilium.europa.eu/sk/press/press-releases/2016/05/25-conclusions-vat-action-plan
                  . 
               
               
                  
                     (4)
                  
                        COM(2015) 192 final.
               
               
                  
                     (5)
                  
                        COM(2015) 550 final.
               
               
                  
                     (6)
                  
                        COM(2016) 179 final.
               
               
                  
                     (7)
                  
                        PRACOVNÝ DOKUMENT ÚTVAROV KOMISIE – POSÚDENIE VPLYVU, sprievodný dokument k návrhom smernice Rady, vykonávacieho nariadenia Rady a nariadenia Rady o modernizácii DPH pre cezhraničný elektronický obchod medzi podnikom a koncovým zákazníkom (B2C), https://eur-lex.europa.eu/legal-content/EN/TXT/?uri=SWD:2016:0379:FIN.
               
               
                  
                     (8)
                  
                        Návrh SMERNICE RADY, ktorou sa mení smernica 2006/112/ES a smernica 2009/132/ES, pokiaľ ide o určité povinnosti týkajúce sa dane z pridanej hodnoty pri poskytovaní služieb a predaji tovaru na diaľku[COM/2016/0757 final – 2016/0370 (CNS), https://eur-lex.europa.eu/legal-content/SK/TXT/?qid=1586260266830&uri=CELEX%3A52016PC0757].
               
               
                  
                     (9)
                  
                        Ú. v. EÚ C , , s. .
               
               
                  
                     (10)
                  
                        Ú. v. EÚ C , , s. .
               
               
                  
                     (11)
                  
                        Nariadenie Rady (EÚ) č. 904/2010 zo 7. októbra 2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 268, 12.10.2010, s. 1).
               
               
                  
                     (12)
                  
                        Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v. EÚ L 347, 11.12.2006, s. 1).
               
               
                  
                     (13)
                  
                        Nariadenie Rady (EÚ) 2017/2454 z 5. decembra 2017, ktorým sa mení nariadenie (EÚ) č. 904/2010 o administratívnej spolupráci a boji proti podvodom v oblasti dane z pridanej hodnoty (Ú. v. EÚ L 348, 29.12.2017, s. 1 – 6).